Боян Бойчев
Листопад

chitanka.info

Вървя сред разпилени есенни листа

От календари, снимки и дневници,

От тетрадки с недоизказани слова,

Съшити от празници и от делници.

Есента е дошла, по всичко личи,

И гората е пуста, и студено небето,

И алеите някак странно мълчат,

Вятърът събира разпилени монети.

И само в краката ми ей така се търкулват,

Подскачат весело безгрижните кестени,

Надбягват се, лъскаво — присмехулни,

А в мен тревожно е, в мен е есенно.

Не, не се научих да пресмятам

Дните закъснели в календара,

Внезапно златните дървета пламват

И аз самият като лист догарям.

И ето, разпилян съм като падащи листа

На есента сред тежката позлата,

Ала търся да докосна думите с уста

И диря зелените очи на лятото.

есента на 2006 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.